ওয়েব ডেস্ক: কেষ্টপুরে দম্পতির রহস্যমৃত্যু। বন্ধ ঘর থেকে উদ্ধার হল বৃদ্ধ দম্পতির দেহ। মৃতের নাম শম্ভু নাথ মণ্ডল ও জয়ন্তী মণ্ডল। শম্ভুনাথ মণ্ডল অবসরপ্রাপ্ত কেন্দ্রীয় সরকারি কর্মী। কেষ্টপুরের বারোয়ারিতলা রাজ রাজেশ্বরী মন্দিরের কাছে একটি বাড়িতে থাকতেন তাঁরা। তাঁদের দুই ছেলে। মাস তিনেক আগে জয়ন্তী মণ্ডলের ব্রেন স্ট্রোক হয়। এরপর থেকে তিনি অসুস্থ ছিলেন। স্ত্রীয়ের চিকিত্সার জন্য প্রতিদিন আকাশছোঁয়া খরচ। সে নিয়ে চিন্তিত ছিলেন বৃদ্ধ। পরিবারের দাবি, তাঁদের সঙ্গেও এ নিয়ে আলোচনা করেন তিনি। জানান, কিছুদিনের মধ্যে তিনি কিছু একটা সিদ্ধান্ত নেবেন। গতকাল ছেলেরা বাড়িতে ছিলেন না। রাত দশটা নাগাদ মহিলাকে দেখভালের জন্য নিযুক্ত আয়া এসে দেখেন ভিতর থেকে বাড়ির দরজা বন্ধ। অনেক ডাকাডাকিতেও সাড়া মেলেনি। দম্পতির ছোট ছেলেকে খবর দেন তিনি। এরপর দরজা ভেঙে দম্পতির দেহ উদ্ধার হয়। মহিলার নিথর দেহ বিছানায় পড়ে এবং শম্ভুনাথ মণ্ডলকে ঝুলন্ত অবস্থায় পাওয়া যায়। খবর দেওয়া হয় পুলিসে। প্রাথমিক তদন্তের পর পুলিসের অনুমান, স্ত্রীকে খুন করে আত্মঘাতী হয়েছেন বৃদ্ধ।